*WESENS PERSVERKLARING*

Jy kan R10 000 wen met die Karoo Wetenskapfiksiefilm – WESENS!

Die wetenskapfiksiefilm *WESENS* gee filmliefhebbers nou die geleentheid om groot kontantpryse te wen met 'n eerste van sy soort filmontledingskompetisie.

Die skeppende agentskap *The Suits* en *LitNet* is op soek na ’n kritiese ontleding van *WESENS* – die veel bekroonde Karoo-Sci-Fi-film – wat in Oktober verlede jaar in Suid-Afrikaanse bioskope vrygestel is, en nou eksklusief beskikbaar is op DStv se BoxOffice.

Vir die kompetisie is hulle opsoek na meer as ’n konvensionele filmresensie. Wat hulle na soek is 'n kritiese ontleding waar jy die temas en simboliek in die film ondersoek en jou insigte en interpretasie daarvan deel.

Dit is nie nodig om die storielyn van die film te herhaal in jou ontleding nie, fokus meer op die metafore en filmtegnieke wat gebruik is en hoe dit als bydra tot jou interpretasie van die temas, simboliek en uiteindelike boodskap van die film.

Die kompetisie is oop vir skoliere, studente en filmliefhebbers. Die kritiese ontleding van die film moet tussen 500 en 1200 woorde lank wees. Stuur jou inskrywing aan izak@litnet.co.za met die woord “Wesens” duidelik in die onderwerplyn.

Kontantpryse sluit in R10 000 vir die eerste prys, R3 000 vir die tweede prys en R2 000 vir die derde prys. Inskrywings moet LitNet voor of op 9 Mei 2021 bereik om in aanmerking te kom vir die pryse.

Nog opwindende nuus is dat die bekroonde Suid-Afrikaanse skrywer en rolprentresensent, Leon van Nierop, ook een van die beoordelaars is van hierdie unieke filmontleding-kompetisie! Besoek [LitNet](https://www.litnet.co.za/wesens-r15-000-se-pryse-te-wen/?fbclid=IwAR0vM4-vccnDg393Hej9gkNRwQmLqxxO1Vlqe00PKDX61LMdw7vGzVW2W1M) vir meer inligting. Ons sien uit na jou interpretasie van die eerste Suid-Afrikaanse Karoo wetenskapfiksiefilm – *WESENS*!

Vind die WESENS-lokprent vir DStv BoxOffice [hier](https://www.youtube.com/watch?v=XJqoFuBPnJY).